Hof bevind man het kleuter 'stadig, pynlik' vermoor | Maroela Media
Hof bevind man het kleuter 'stadig, pynlik' vermoor
Mortimer Saunders in die Wes-Kaapse hooggeregshof. Foto: Siphephile Sibanyoni/ African News Agency
Mortimer Saunders is Woensdag in die Wes-Kaapse hooggeregshof skuldig bevind aan die verkragting van en moord op die driejarige Courtney Pieters.
Pieters se moord in Mei verlede jaar het skokgolwe deur die gemeenskap van Elsiesrivier en die res van die land gestuur. Die meisietjie het op 4 Mei 2017 vermis geraak en haar liggaam is op 13 Mei in 'n vlak graf in die Epping-nywerheidsgebied aangetref. Saunders is die volgende dag in hegtenis geneem.
Regter Babalwa Mantame het Woensdag tydens die lewering van die uitspraak gesê forensiese bewyse dui daarop dat Pieters wel deur Mortimer verkrag is voordat sy dood is. Saunders het tydens die verhoor ontken dat hy Pieters verkrag het voor sy dood is en het beweer hy het nekrofilie gepleeg.
Hy het ook beweer die kleuter is dood nadat hy haar miergif ingegee het omdat sy hom gepla het by die huis wat hy met haar en haar familie gedeel het.
Mantame het dit tydens die uitspraak duidelik gemaak dat Saunders skuldig is aan moord met voorbedagte rade aangesien hy geweet het wat die uitwerking van die gif sou wees voordat hy dit vir Courtney ingegee het.
"Tyd is nie die enigste oorweging nie. Net 'n paar minute was genoeg en dit was duidelik dat die hoeveelheid wat toegedien is baie was. As hy haar net siek wou maak, was daar genoeg tyd om mediese hulp te kry. Uit sy optrede is dit baie duidelik dat hy haar wou stilmaak," het Mantame gesê.
"Die staat het bo redelike twyfel bewys dit was moord met voorbedagte rade. Sy was jonk en weerloos en het 'n stadige en pynlike dood gesterf."
Mantame het gesê wat Saunders gedoen het, was een van die "mees brutale, genadelose en wrede dinge wat hierdie hof ooit gesien het".
Die regter het toegegee Saunders het moontlik kwade gevoelens teenoor Courtney se ma, Juanita Pieters, gehad, maar gesê dit bied geensins regverdiging daarvoor om Courtney te vergiftig net om wraak op haar ma te neem nie.
"Die misdade wat gepleeg is, was om oneerbare en selfsugtige redes. Dit was 'n pynlike, hartverskeurende en folterende ervaring vir die oorledene. Dit kan aan haar beserings gesien word."
Lees alle vorige berigte oor Courtney Pieters op Maroela Media.
Courtney Pieters In die nuus Wes-Kaap
Pa sterf ná jacuzzi-fratsongeluk
Stephanus · 10 maande gelede
Sulke misdadigers verdien die doodstraf!!!
Raylene Meyer · 10 maande gelede
Siek mens…so 'n weerlose kind.
Hannetjie · 10 maande gelede
Gaan seker nou weer beweer dat hy sielsiek is…of op dwelms was.So wreed op onskuldige weerlose kindjie.
jakes · 10 maande gelede
Wat n afskuwelike mens!! Hy sal wel eendag rekenskap moet gee van sy dade want tronkstraf is te maklk en dien geen doel vir n rot soos hy nie. Die 26 bendes in tronke sal wel met sy gal werk veral omdat hy n kind vermoor het.
Is daar niemand sy ouderdom wat gemeenskap wou he nie????? Hoekom n 3jarige kind verkrag? Het jy in haar oë gekyk en die pyn en vrees gesien?? Is dit hoekom sy moes stilbly??? Mag die Here Sy wil laat geskied. Amen
Geagte leser kan u nou sien hoekom ek sê die doodstraf sou die enigste straf vir sulke oortredings gewees het.
Genoeg! · 10 maande gelede
BRING DOODSTRAF TERUG!!!!
Wens hom als wat sleg is toe vir sy misrabele lewe vorentoe. Die kind was weerloos.
wonder wat · 10 maande gelede
Jis nee……help bietjie hier……wie kan my verduidelik wat de hel beteken Nekrofilie……..eerste keer in my lewe wat ek so woord sien, en hoe pleeg mens die nekrofilie ? Ek het dit try google maar weet nog steeds nie.
Alta · 10 maande gelede
Kortliks – nekrofilie is seks met 'n dooie liggaam. Siek verby. Jy kan google in Engels: necrophilia.